Dika Koma ‘Agpungtot Maibusor ken Jehova’
“Ti kinamaag ti naindagaan a tao isu ti mangkilkillo iti dalanna, ket ngarud ti pusona makapungtot a maibusor ken Jehova a mismo.”—PROV. 19:3.
1, 2. Apay a ditay rumbeng a pabasolen ni Jehova iti adu a parikut ti sangatauan? Mangted iti pagarigan.
IPAPANTAYON nga adun a tawen a naragsak ti biagmo kas naasawaan. Ngem iti maysa nga aldaw, nasangpetam nga agkaiwara ti amin a bambanag iti balayyo. Naperdi dagiti muebles, nabuong dagiti alikamen iti kosina, ken awan nagbalbalinan ti karpet. Kasla adda allawig a limmabas iti il-ilalaem a pagtaengan. Sidadarasudos kadi a kunaem, “Apay nga inaramid daytoy ni baketko?” Wenno ibagam, “Asino ti nangaramid iti daytoy?” Ti la ketdi maikadua a saludsod ti dagus a mapanunotmo. Apay? Gapu ta ammom nga adayo a maaramid dayta ti dungdungnguem nga asawa.
2 Iti agdama, makitkitatayo a madaddadael ti pagtaengan ti tao gapu iti polusion, kinaranggas, ken immoralidad. Kas agad-adal iti Biblia, ammotayo a saan la ketdi a ni Jehova ti makinggapuanan kadagitoy a parikut. Pinarsuana daytoy a planeta tapno agbalin a makaay-ayo a paraiso. (Gen. 2:8, 15) Ni Jehova ket naayat a Dios. (1 Juan 4:8) Iti panagadaltayo iti Kasuratan, naammuantayo no asino ti pudpudno a makinggapuanan iti adu a panagsagaba ditoy daga—ni Satanas a Diablo, ti “agturay iti lubong.”—Juan 14:30; 2 Cor. 4:4.
3. Kasano nga agbalin a di umiso ti panangmatmattayo kadagiti parikuttayo?
3 Ngem saantay met a maipabasol ken Satanas ti amin a sagsagabaentayo. Apay? Gapu ta datayo a mismo ti makinggapuanan iti dadduma a parikuttayo. (Basaen ti Deuteronomio 32:4-6.) Mabalin nga admitirentayo dayta. Ngem gapu iti kinaimperpektotayo, mabalin a di umiso ti panangmatmattayo kadagiti parikuttayo ket surotentayo ti dana a mangituggod iti panagsagabatayo inton agangay. (Prov. 14:12) Iti ania a pamay-an? Imbes a pabasolentayo ti bagbagitayo wenno ni Satanas, mabalin a ni Jehova ti ibagatayo a makimbasol kadagiti problematayo. Amangan no ‘makapungtottayo pay ketdi maibusor ken Jehova a mismo.’—Prov. 19:3.
4, 5. Kasano a mabalin a “makapungtot a maibusor ken Jehova” ti maysa a Kristiano?
4 Talaga kadi a mabalin a “makapungtot[tayo] a maibusor ken Jehova”? Sigurado nga awan ti maganabtayo no aramidentayo dayta. (Isa. 41:11) Kinuna ti maysa a dumadaniw: “Saan a pulos dumanon dagiti danogmo iti Dios.” Mabalin a ditay met ketdi direkta a yebkas ti reklamotayo maibusor ken Jehova. Ngem kuna ti Proverbio 19:3 a ti kinamaag ti tao ti “mangkilkillo iti dalanna, ket ngarud ti pusona makapungtot a maibusor ken Jehova a mismo.” Wen, iti puso ti maysa a tao, mabalin nga agpungtot ken agsakit ti nakemna iti Dios. Nalabit madlaw daytoy iti tigtignayna. Kas pagarigan, mabalin nga isardengnan ti makitimpuyog iti kongregasion wenno saannan a naan-anay a suportaran dagiti urnos iti panagdaydayaw ken Jehova.
5 Ania ti mabalin a makagapu a ‘makapungtottayo ken Jehova’? Kasanotayo a maliklikan dayta a silo? Nagpateg a maammuantayo ti sungbat dagitoy a saludsod ta nainaig dagita iti mismo a relasiontayo ken Jehova a Dios.
ANIA TI POSIBLE A MAKAGAPU A ‘MAKAPUNGTOTTAYO KEN JEHOVA’?
6, 7. Apay a dagiti Israelita idi tiempo ni Moises nagreklamoda maibusor ken Jehova?
6 Ania ti posible a mangituggod iti puso ti matalek nga adipen ni Jehova nga agreklamo maibusor iti Diosna? Usigentayo ti lima a makagapu ket amirisentayo dagiti pagarigan iti Biblia no kasano a natnag ti dadduma iti daytoy a silo.—1 Cor. 10:11, 12.
7 Mabalin a maimpluensiaantayo kadagiti negatibo a kunaen ti sabsabali. (Basaen ti Deuteronomio 1:26-28.) Kalkalpas laeng idi a naispal dagiti Israelita manipud pannakaadipenda idiay Egipto. Simimilagro nga inyeg ni Jehova ti sangapulo a saplit iti dayta a manangirurumen a nasion sa dinadaelna ni Faraon ken ti buyotna iti Nalabaga a Baybay. (Ex. 12:29-32, 51; 14:29-31; Sal. 136:15) Nakasagana idin a sumrek ti ili ti Dios iti Naikari a Daga. Ngem nangrugi nga agreklamo dagiti Israelita maibusor ken Jehova. Apay a kimmapuy ti pammatida? Naupay ken nalapunosda iti buteng gapu iti negatibo nga impadamag ti kaaduan kadagiti naibaon a mangsimisim iti daga. (Num. 14:1-4) Ania ti nagbanaganna? Daydi a kaputotan ket saan a napalubosan a sumrek iti “nasayaat a daga.” (Deut. 1:34, 35) Palpalubosantayo kadi no dadduma a dagiti negatibo nga ibagbaga ti sabsabali ti mangpakapuy iti pammatitayo ket agreklamotayo maipapan iti wagas a panangiwanwan ni Jehova kadatayo?
8. Ania ti makagapu a ti ili ti Dios idi kaaldawan ni Isaias pinabasolda ni Jehova iti narigat a kasasaadda?
8 Mabalin a maupaytayo gapu kadagiti pakarigatan ken parikut. (Basaen ti Isaias 8:21, 22.) Idi kaaldawan ni Isaias, nagsagaba ti nasion ti Juda iti nakaro a parikut. Napalikmutanda kadagiti kabusor. Nakirang ti taraon. Adu ti mabisbisinan. Nakarkaro pay, agsagsagabada iti naespirituan a panagbisin. (Amos 8:11) Imbes nga agpatulongda ken Jehova, ‘indawdawatda ketdi ti pagdaksan’ ti arida ken ti Diosda. Wen, ni Jehova ti pinabasolda kadagiti problemada. No agsagsagabatayo iti didigra wenno personal a problema, kunaentay met kadi iti pusotayo, ‘Ayan ni Jehova idi kasapulak?’
9. Apay a naaddaan iti di umiso a panangmatmat dagiti Israelita idi kaaldawan ni Ezequiel?
9 Ditay ammo ti amin a detalye. Gapu ta dida ammo ti amin a detalye, dagiti Israelita idi kaaldawan ni Ezequiel imbilangda a ‘saan a naatur’ wenno saan a nalinteg ti dalan ni Jehova. (Ezeq. 18:29) Arigna nga isuda a mismo ti nangukom iti Dios. Imbilangda a nasaysayaat dagiti pagalagadanda iti kinahustisia ngem kadagiti pagalagadan ni Jehova ket inukomda ti Dios maibatay iti limitado a pannakatarusda iti paspasamak. No ditay naan-anay a matarusan ti maysa a salaysay iti Biblia wenno dagiti paspasamak iti biagtayo, ipapantayo met kadi a ti dalan ni Jehova ket di nainkalintegan, wenno ‘saan a naatur’?—Job 35:2.
10. Kasano a tultuladen ti dadduma ti di umiso nga inaramid ni Adan?
10 Pabasolentayo ti sabsabali gapu iti bukodtayo a basol ken kamali. Idi rugrugi ti pakasaritaan ti tao, binabalaw ni Adan ti Dios gapu iti naaramidanna a basol. (Gen. 3:12) Nupay inggagara ni Adan ti agbasol ken ammona dagiti pagbanagan ti panangsalungasingna iti linteg ti Dios, kaskasdi a pinabasolna ni Jehova. Kasla imbagana ken Jehova a nangipaay iti dakes nga asawa. Sipud idin, addan dagidiay kas ken Adan a mangipabpabasol iti Dios kadagiti naaramidanda a kamali. Nasayaat nga isaludsodtayo iti bagbagitayo, ‘Ibilbilangko kadi nga istrikto unay dagiti pagalagadan ni Jehova gapu iti pannakadismayak kadagiti naaramidak a kamali?’
11. Ania ti masursurotayo ken Jonas?
11 Bagbagitayo laeng ti pampanunotentayo. Saan a naragsakan ni propeta Jonas idi naasian ni Jehova iti siudad ti Nineve. (Jon. 4:1-3) Apay? Nalawag a maseknan unay iti reputasionna no saan a matungpal ti inwaragawagna a pannakadadael. Minatmatanna a napatpateg ti reputasionna ngem iti panangngaasina koma kadagiti agbabbabawi nga umili ti Nineve. Posible met kadi a ti bagbagitayo laeng ti pampanunotentayo, nga uray la ‘makapungtottayo ken Jehova’ ta dina met la iyegen ti panungpalan? No adun a tawtawen nga ikaskasabatayo nga asidegen ti aldaw ni Jehova, masurontayo kadi ken Jehova no uyawen ti dadduma ti panangiwaragawagtayo iti kunaen ti Biblia?—2 Ped. 3:3, 4, 9.
NO KASANO A MALIKLIKAN TI ‘AGPUNGTOT MAIBUSOR KEN JEHOVA’
12, 13. No mangrugi a kuestionaran ti pusotayo ti sumagmamano nga ar-aramid ni Jehova, ania ti masapul nga aramidentayo?
12 Ania ti mabalin nga aramidentayo no mangrugi a kuestionaran ti managbasol a pusotayo ti dadduma nga ar-aramid ni Jehova? Laglagipentayo a di nainsiriban dayta. Kuna ti sabali pay a patarus ti Proverbio 19:3: “Adda tattao a mangdadael kadagiti bagbagida babaen kadagiti minamaag nga aramidda sada pabasolen ti Apo.” (Ti Baro a Naimbag a Damag Biblia) Mainaig iti dayta, usigentayo ita ti lima a banag a makatulong tapno ditay babalawen ni Jehova gapu kadagiti pannakapaay iti biag.
13 Pagtalinaedem a nasinged ti relasionmo ken Jehova. No nasingedtayo ken Jehova, saantayto a makapungtot kenkuana. (Basaen ti Proverbio 3:5, 6.) Masapul nga agtalektayo ken Jehova ken liklikantayo ti agbalin a masirib kadagiti bukodtayo a mata wenno agbalin a managimbubukodan. (Prov. 3:7; Ecl. 7:16) Iti kasta, saantayto a babalawen ni Jehova no adda dakes a mapasamak.
14, 15. Ania ti makatulong kadatayo tapno saantay a maapektaran iti negatibo nga ibagbaga ti sabsabali?
14 Dimo itulok a maapektaranka iti negatibo nga ibagbaga ti sabsabali. Adu ti panggapuan dagiti Israelita idi kaaldawan ni Moises a mamati a kabaelan ni Jehova a sibaballigi nga iturong ida iti Naikari a Daga. (Sal. 78:43-53) Ngem idi nangngegda ti negatibo nga impadamag dagiti sangapulo a di matalek nga espia, saanda a “linagip ti ima [ni Jehova].” (Sal. 78:42) No mennamennaentayo ti ar-aramid ni Jehova, a laglagipentayo ti amin a naimbag a banag nga inaramidna para kadatayo, bumileg ti relasiontayo kenkuana. Kas resultana, ditayto itulok a mayadayotayo ken Jehova gapu laeng iti negatibo a kapanunotan ti sabsabali.—Sal. 77:11, 12.
15 Kasanon no negatibo ti panangmatmattayo kadagiti kapammatiantayo? Ti kasta a panangmatmat apektaranna ti relasiontayo ken Jehova. (1 Juan 4:20) Idi kinuestionaran dagiti Israelita ti pannakadutok ni Aaron kas nangato a padi, imbilang dayta ni Jehova kas panagtanabutob maibusor Kenkuana. (Num. 17:10) Kasta met, no agtanabutobtayo maibusor kadagidiay ar-aramaten ni Jehova a mangiturong iti naindagaan a paset ti organisasionna, ipampamatmattayo nga agrekreklamotayo maibusor Kenkuana.—Heb. 13:7, 17.
16, 17. Ania ti masapul a laglagipentayo no addaantay kadagiti problema?
16 Laglagipem a saan a ni Jehova ti makinggapuanan kadagiti parikuttayo. Nupay timmallikud ken Jehova dagiti Israelita idi kaaldawan ni Isaias, kaskasdi a kayatna ida a tulongan. (Isa. 1:16-19) Aniaman a problema ti pakaipasanguantayo, makaliwliwa a maammuan a maseknan kadatayo ni Jehova ken kayatnatay a tulongan. (1 Ped. 5:7) Kinapudnona, inkarina nga itedna ti kasapulantay a pigsa tapno makapagtultuloytayo nga agibtur.—1 Cor. 10:13.
17 No agsagsagabatayo iti di kinahustisia—kas idi ken matalek a Job—laglagipentayo a saan a ni Jehova ti makinggapuanan iti dayta. Kagura ni Jehova ti di kinahustisia, ngem ayatenna ti kinalinteg. (Sal. 33:5) Kas ken Eliu a gayyem ni Job, bigbigentayo met koma nga: “Adayo . . . iti pudno a Dios nga agtignay a sidadangkes, ken iti Mannakabalin-amin nga agtignay a di nainkalintegan!” (Job 34:10) Saan a ni Jehova ti makinggapuanan kadagiti problematayo. Imbes ketdi, ipapaayna kadatayo ti “tunggal naimbag a sagut ken tunggal naan-anay a rangkap.”—Sant. 1:13, 17.
18, 19. Apay a ditay koma pulos pagduaduaan ni Jehova? Mangted iti ilustrasion.
18 Dimo pulos pagduaduaan ni Jehova. Ti Dios ket perpekto, ket nangatngato ti pampanunotna ngem iti pampanunottayo. (Isa. 55:8, 9) Napateg ngarud ti kinapakumbaba ken kinaemma tapno maaklontayo a limitado ti pannakaawattayo. (Roma 9:20) Kaaduanna a saantay nga ammo ti amin a detalye ti maysa a situasion. Sigurado a napaneknekamon nga agpayso daytoy a proverbio: “Kasla pudno ti amin a sao ti umuna a mangikalintegan iti bagina iti pangukoman agingga nga iparang met ti bangir ti kalinteganna.”—Prov. 18:17, Ti Baro a Naimbag a Damag Biblia.
19 No adda talkentayo a gayyem a nakaaramid iti banag a ditay maawatan wenno kasla karkarna, dagus kadi nga ipapantayo nga adda dakes nga ar-aramidenna? Wenno agtalektay latta kenkuana, nangnangruna no adun a tawen nga am-ammotayo dayta a tao? No kasta ti panangtratotayo kadagiti imperpekto a gagayyemtayo, anian nga ad-adda nga agtalektayo iti nailangitan nga Amatayo, nga adayo a nangatngato ti daldalan ken pampanunotna ngem kadatayo!
20, 21. Apay a ditay rumbeng a pabasolen ni Jehova kadagiti problematayo?
20 Pabasolem ti rumbeng a pabasolen. Apay? Mabalin ngamin a datayo met laeng ti makinggapuanan iti dadduma a problematayo, ket bigbigentayo koma dayta. (Gal. 6:7) Ditay koma ipabasol ken Jehova dagiti problematayo. Apay a di nainkalintegan dayta? Usigem daytoy: Ania ti mapasamak no ti drayber ti maysa a lugan ket napartak unay ti panagpatarayna iti kurbada? Mabalin a maaksidente. Panagkunam, umiso kadi a pabasolen ti drayber ti paktoria a nangaramid iti lugan? Siempre saan! Umasping iti dayta, ni Jehova pinarsuanatayo nga addaan iti wayawaya nga agpili. Ngem inikkannatay met kadagiti pagannurotan a tumulong kadatayo a mangaramid kadagiti nainsiriban a desision. Isu nga apay koma a pabasolentayo ti Namarsua gapu kadagiti kamalitayo?
21 Siempre, saan nga amin a problematayo ket resulta ti bukodtayo a kamali. Adda dagiti pasamak a resulta ti “tiempo ken ti di mapakpakadaan a pasamak.” (Ecl. 9:11) Ngem ditay koma liplipatan a ni Satanas ti kangrunaan a makagapu iti kinadakes. (1 Juan 5:19; Apoc. 12:9) Isu ti kabusor—saan a ni Jehova!—1 Ped. 5:8.
TAGIPATGEM TI NAPATEG A RELASIONMO KEN JEHOVA
22, 23. Ania koma ti laglagipentayo no maupaytayo gapu kadagiti problematayo?
22 No agpaspasarka kadagiti nadagsen a parikut, laglagipem ti ulidan da Josue ken Caleb. Saan a kas iti sangapulo nga espia a kakaduada, nangipaay dagitoy a matalek a lallaki iti positibo a damag. (Num. 14:6-9) Nabileg ti pammatida ken Jehova. Nupay kasta, nairamanda a nagallaalla iti 40 a tawen a kadua dagiti Israelita. Nagreklamoda kadi wenno nagsakit ti nakemda, ket impapanda a di nainkalintegan ni Jehova? Saan, no di ket nagtalekda Kenkuana. Nabendisionanda kadi? Wen. Nupay daydi a kaputotan ket natay idiay let-ang, agpada a nakastrek dagitoy a lallaki iti Naikari a Daga. (Num. 14:30) Umasping iti dayta, awatentay met ti bendision ni Jehova no ditay “mabannog” nga agaramid iti pagayatanna.—Gal. 6:9; Heb. 6:10.
23 Ania ti masapul nga aramidem no maup-upayka gapu kadagiti problema, kinaimperpekto ti sabsabali, wenno iti mismo a kinaimperpektom? Ipamaysam a panunoten dagiti nagsasayaat a kualidad ni Jehova. Panunotem ti agbalin a kasasaadmo inton tungpalenen ni Jehova dagiti karina. Saludsodam ti bagim, ‘Kasanoak ngatan no awan ni Jehova?’ Agtalinaedka a nasinged kenkuana, ket dimo itulok a makapungtotka maibusor kenkuana!
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn